钦定古今图书集成/理学汇编/学行典/第106卷 > 朱子全书 > 《谕诸生》
## 钦定古今图书集成/理学汇编/学行典/第106卷 > 朱子全书 > 《谕诸生》

古之学者，八岁而入小学，学六甲五方书计之事；十
五而入大学，学先圣之礼乐焉。非独教之，固将有以
养之也。盖“理义以养其心，声音以养其耳，采色以养
其目，舞蹈降登、疾徐俯仰以养其血脉，以至于左右
起居，盘盂几杖，有铭有戒”，其所以养之之具可谓备
至尔矣。夫如是，故学者有成材，而庠序有实用，此先
王之教所以为盛也。自学绝而道丧，至今千有馀年。
学校之官，有教养之名，而无教之养之之实，学者挟
策而相与嬉其闲，其杰然者乃知以干禄蹈利为事，
至于语圣贤之馀旨，究学问之本原，则罔乎莫知所
以用其心者。其规为动息，举无以异于凡民而有甚
者焉。呜呼！此教者过也，而岂学者之罪哉？然君子以
为是，亦有罪焉尔。何则？今所以异于古者，特声音采
色之盛，舞蹈降登、疾徐俯仰之容，左右起居、盘盂几
杖之戒，有所不及焉。至推其本，则理义之所以养其
心者固在也。诸君日相与诵而传之，顾不察耳。然则
此之不为，而彼之久为，又岂非学者之罪哉？仆以吏
事得与诸君游，今期“年矣。诸君之业不加进，而行谊
无以自著于州里之间，仆心愧焉。今既增修讲问之
法，盖古者理义养心之术，诸君不欲为君子耶？则谁
能以是强诸君者？苟有志焉，是未可以舍此而他求
也。幸愿留意，毋忽。”